**ELŐTERJESZTÉS**

**Szombathely Megyei Jogú Város Közgyűlésének 2018. december havi rendes ülésére**

**Javaslat a Schrammel életmű elhelyezésével kapcsolatos döntés meghozatalára**

A Közgyűlés a 289/2017. (X. 26.) Kgy. sz. határozatával támogatta a TOP-6.1.4-16-SH1-2017-00004 projekt azonosító számú „Schrammel Imre életművének méltó helyen történő elhelyezése Szombathelyen” című projekt megvalósítását. A fejlesztéssel kapcsolatos engedélyezési szintű tervek elkészültek, amelyek a tervező, Schrammel Zoltán által bemutatásra kerülnek jelen Közgyűlésen.

A tervezési folyamatba bevontuk a Savaria Megyei Hatókörű Városi Múzeum igazgatóját, továbbá a jövőbeni üzemeltetésre vonatkozóan is kértünk adatokat tőle. Csapláros Andrea múzeumigazgató asszony által megküldött – az Iseum működését alapul véve - összeállított szakmai anyag tartalma alapján megállapítható, hogy a tagintézmény üzemeltetése várhatóan 40 millió forintra, míg a bevétel megközelítőleg 15 millió forintra becsülhető. A várható kiadások a közüzemi díjak, személyi kiadások, kiállítások, rendezvények, múzeumpedagógia költségekből tevődnek össze, míg a bevételek a jegy és egyéb rendezvényekből, pályázatokból és projektekből.

Az előterjesztés mellékletét képezik a fejlesztésére vonatkozó engedélyezési szintű tervek, amelyek - terjedelmükre tekintettel - csak elektronikusan kerülnek megküldésre.

Elérhetőségük: www.szombathely.hu/kozgyules/e-kozgyules/2018/

A Schrammel-gyűjteményhez kapcsolódó kötelesrész tekintetében megkerestem az örököst. A 2018. november 27-i tervezői egyeztetésen tájékoztatott Schrammel Zoltán tervező úr, hogy édesapja szándékainak megfelelően azt az álláspontot képviseli, hogy a gyűjtemény térítésmentesen kerüljön a város tulajdonába és a későbbiekben sem tart rá igényt, amennyiben a város biztosítja a folyamatos gyűjtemény bemutatását a közönség számára. Mindezekre tekintettel javasolom, hogy a Közgyűlés által 217/2018. (IX.13.) Kgy. sz. határozattal elfogadott ajándékozási megállapodás legyen 3 oldalú. Kerüljön kiegészítésre a törvényes örökössel, mint szerződő féllel, kerüljön bele, hogy az ajándékozó és törvényes örököse az ajándékozási megállapodás aláírásával nyilatkozik arról, hogy a szerződés aláírásától számított 30 napon belül közjegyző által ellenjegyzett okiratban vállal kötelezettséget arra, hogy a megállapodás mellékletét képező, műtárgylistában szereplő gyűjtemény tekintetében az örökös a kötelesrészről lemond.

Kérem a Tisztelt Közgyűlést, hogy a terveket megtekinteni és megtárgyalni, valamint a határozati javaslatot elfogadni szíveskedjék.

**Szombathely, 2018. november „ ”**

**/: Dr. Puskás Tivadar :/**

**Határozati javaslat**

**……../2018. (XII. .) Kgy. sz. határozat**

Szombathely Megyei Jogú Város Közgyűlése megtárgyalta a „Javaslat a Schrammel életmű elhelyezésével kapcsolatos döntés meghozatalára” című előterjesztést.

1./ A Közgyűlés megismerte a fejlesztésre vonatkozó engedélyezési szintű terveket, azt elfogadja és felhatalmazza a Polgármestert, hogy a tervdokumentáció engedélyező hatósághoz történő benyújtásáról gondoskodjon.

2./ A Közgyűlés kéri a kiviteli tervek kidolgozását úgy, hogy annak a tervezői költségbecslése a rendelkezésre álló TOP-6.1.4-16-SH1-2017-00004 azonosító számú támogatási szerződésben kivitelezésre rendelkezésre álló fedezetnek megfeleljen.

3./ A Közgyűlés egyetért azzal, hogy a 217/2018. (IX.13.) Kgy. sz. határozattal elfogadott ajándékozási megállapodás legyen 3 oldalú és kerüljön kiegészítésre a művész törvényes örökösével, mint szerződő féllel, továbbá azzal, hogy az ajándékozó és törvényes örököse az ajándékozási megállapodás aláírásával nyilatkozik arról, hogy a megállapodás aláírásától számított 30 napon belül közjegyző által ellenjegyzett okiratban vállal kötelezettséget arra, hogy a megállapodás mellékletét képező, műtárgylistában szereplő gyűjtemény tekintetében az örökös a kötelesrészről lemond.

A Közgyűlés felhatalmazza a polgármester a szerződés fenti kiegészítéssel történő aláírására.

**Felelős:**  Dr. Puskás Tivadar polgármester

Illés Károly alpolgármester

Dr. Károlyi Ákos jegyző

(A végrehajtásért felelős:

Lakézi Gábor, a Városüzemeltetési Osztály vezetője

Szakály Szabolcs, a Városfejlesztési Kabinet vezetője

Dr. Bencsics Enikő, Egészségügyi és Közszolgálati Osztály vezetője)

**Határidő:** 1./azonnal

2./ azonnal

3./ azonnal